יום-טוב תמיר

יום-טוב תמיר (נולד ב-3 בספטמבר 1944) הוא קצין במילואים בצה"ל, שהשתחרר בדרגת תת-אלוף. בעל עיטור המופת על פועלו במלחמת יום הכיפורים. תמיר נולד בנתניה בשם יום טוב טייכמן, והוא בוגר בית הספר הריאלי ומחזור ח' (1962) של הפנימיה הצבאית לפיקוד בחיפה. שירת בצה"ל בחיל השריון. ב-1964 היה חבר במשלחת החשאית של צה"ל למערב גרמניה שנשלחה לקלוט את טנקי הפטון האמריקאים (שזכו לכינוי מגח בצה"ל). שימש ראש מדור תותחנות בגייסות השריון והיה ממקימי גדוד 79 בחטיבה 7. במלחמת ששת הימים פיקד על פלוגת טנקים בגדוד 79. הפלוגה סופחה לגדוד 9, גדוד חרמ"ש, שלחם בחזית המצרית תחת פיקודה של חטיבה 7. לאחר היום הראשון הועבר ל"כוח גרנית", עמו נלחם עד לאזור רומני. לאחר מכן הועבר כמ"פ טנקים לחטיבת הצנחנים בפיקוד רפאל איתן, הוא נפגע מטיל נ"ט בכניסה לקנטרה. לאחר החלמתו פיקד על מגמת טנקי מגח בקורס קציני שריון. במלחמת יום הכיפורים פיקד על גדוד 9, באותה עת גדוד טנקי מגח. הגדוד שהה בתעסוקה מבצעית בגזרת צפון תעלת סואץ כשפרצה המלחמה. הגדוד ספג אבדות כבדות בקרבות, כולל 67 הרוגים, ונשחק לגמרי, עד שנותרו בו שני טנקים כשירים בלבד ולמעשה חדל מלהתקיים. תמיר חבר לגבי עמיר, מפקד חטיבה 460 שהגיעה לחזית במוצאי יום הכיפורים, וסייע לכוחות החטיבה להתמצא בגזרה. למחרת נענה לבקשת עמיר ומונה לקצין האג"ם של החטיבה והמשיך בתפקיד לאורך קרבות הבלימה, הצליחה וקרב העיר סואץ. לאחר צליחת התעלה פנה תמיר לארגון מחדש של גדוד 9, על בסיס שרידי הגדוד המקורי וחיילי מילואים שנאספו בבית הספר לשריון בג'וליס. לאחר יום אימונים חזר הגדוד והצטרף לאוגדת שרון, שהייתה מוצבת בגדה המערבית של תעלת סואץ. על פועלו במלחמה זכה תמיר בעיטור המופת, אחד מ-18 ציונים לשבח מסוגים שונים שקיבלו לוחמי הגדוד, כולל שני עיטורי גבורה, עיטור העוז אחד ושבעה עיטורי מופת. לאחר המלחמה התחזה לרב, כדי להצטרף לצוות שעסק באיתור חללי צה"ל באזור שבשליטת מצרים. במהלך קרבות ההתשה לאחר המלחמה, השתתף תמיר בלחימה בחזית הגדה המערבית של תעלת סואץ. לאחר הסכם הפרדת הכוחות, עבר לשרת כקצין אג"ם באוגדה 36 ברמת הגולן, שנבנתה כאוגדה סדירה תוך כדי מלחמת ההתשה במובלעת הסורית. בהמשך שירותו הצבאי פיקד תמיר על חטיבה 188 במבצע ליטני ובמבצע שלום הגליל פיקד על אוגדה 880 (עוצבת עידן) ששימשה עתודה פיקודית וכוחותיה נשלחו לסייע בקרב סולטאן יעקוב תפקידיו הבאים היו מפקד אוגדה 252, ראש מטה פיקוד הצפון, סגן ראש אגף התכנון ונספח צבאי בבריטניה. לאחר שחרורו משמש תמיר יועץ ארגוני וביטחוני, דירקטור בחברות, היה מנכ"ל איגוד תחנות הדלק בישראל, ומ-2009 יו"ר הוועד המנהל של האגודה למען החייל. משמש ראש המרכז לחקר לוחמת היבשה ביד לשריון. תמיר בוגר תואר ראשון בכלכלה באוניברסיטת תל אביב, מוסמך במינהל ציבורי מאוניברסיטת חיפה ומוסמך במנהל עסקים מאוניברסיטת תל אביב. בשנת 2022 הוציא תמיר אוטוביוגרפיה בשם מעגלים נסגרים בלונדון בהוצאה עצמית. בנובמבר 2023 נפל נכדו, סמ"ר ינון תמיר בלחימה ברצועת עזה. משה גבעתי, בדרך המדבר והאש - תולדות גדוד 9, תל אביב: הוצאת 'מערכות' ומשרד הביטחון – ההוצאה לאור, תש"נד - 1994, עמ' 397–428. מדיה וקבצים בנושא יום-טוב תמיר בוויקישיתוף יום טוב תמיר באתר "50 שנה למלחמת יום הכיפורים" של ארכיון צה"ל ומערכת הביטחון עיטור המופת שהוענק ליום-טוב תמיר, באתר "בעוז רוחם" של אגף כוח האדם בצה"ל "שובך יונים" הסרט על גדוד 9 במלחמת יום הכיפורים יום-טוב תמיר, תיאור הלחימה של גדוד 9 במלחמת יום הכיפורים יום טוב תמיר תא"ל במילואים מפקד גדוד 9 בחטיבה 14 וקצין אג"מ בחטיבה 460 מלחמת יום הכיפורים 73, סרטון באתר יוטיוב (אורך: 2:34:41), 5 ביולי 2022 שבתי בנדט‏, "חיילים מצרים דגים בתעלה": הדקות שלפני המלחמה, באתר וואלה, 10 בספטמבר 2013 מסף התהום ועד לניצחון, אתר israeldefense, ‏17 ביולי 2015 עדות סרן יאיר טל - סמ"פ פלוגה מ' גדוד 9, באתר המרכז למלחמת יום הכיפורים אילן כפיר, דני דור, ינוש, ישראל: כנרת זמורה-ביתן דביר, 2017, עמ' 50-51. יום-טוב תמיר, באתר "בהשקט ובבטחה". רשימת חללים במלחמת יום הכיפורים - גדוד 9, אתר חטיבה 14 שמואל מוניץ, המג"ד שהתחזה לרב כדי לחפש נעדרים ממלחמת יום הכיפורים, באתר ynet, 19 בספטמבר 2023 אביגדור בן-גל, ‏לחימת הגיס בגזרה המזרחית, מערכות 413, 2007. מעגלים נסגרים בלונדון, באתר Israel Defense, ‏2022-04-03 ענבר טויזר, הסבא בעל עיטור מופת ממלחמת יום כיפורים - הנכד, סמל ינון תמיר ז"ל, נפל בקרבות ברצועת עזה, באתר N12, ‏20 בנובמבר 2023 עופר אדרת, שלושה חיילי צה"ל נהרגו ביממה האחרונה בצפון הרצועה, באתר הארץ, 20 בנובמבר 2023